Марат Кәримов

Марат Кәримов – Башкортстанда яшәүче татар иҗатчысы, Башкортстанның халык шагыйре, «Татар милләтенә күрсәткән олы хезмәтләр өчен» медале иясе.

Тәрҗемәи хәл
Марат Нәбиулла улы Кәримов 1930 елның 9 гыйнварында Башкортстан республикасы Зианчура районы Күгәрчен авылында, укытучылар гаиләсендә туа. Әтисе Нәбиулла Гимаделислам улы — авылда 1905 елда беренче мәктәп оештырган, совет власте урнашкач, уку программасын үзгәртеп, яңача укытуга нигез салган.

7нчене тәмамлагач, Марат Кәримов Ырынбур өлкәсендәге Желтое татар-башкорт педагогика училищесына укырга керә. Бер елдан күрше район Зилаердагы урысча белем бирә торган укуханәгә күчә. 1947 елда Марат Кәримов Зилаер педагогия училищесын тәмамлый һәм туган авылына укытучы итеп тәгаенләнә. Тырыш һәм тапкыр сүзле яшь педагогны озакламый яшьләрнең район комитетына чакырып, бүлек редакторы итәләр. Ул анда армия сафларына киткәнче эшли.

1953 елда, гаскәрдән кайткач, Марат Кәримов хезмәт юлын журналист буларак дәвам итә. Республика яшьләре өчен чыгып килүче «Ленинчы» газетасында әдәби хезмәткәр, ә 1956 елда ВЛКСМ Үзәк Комитеты каршындагы Үзәк комсомол мәктәбен тәмамлагач, шушы ук газетаның махсус хәбәрчесе, бераз соңрак «Сәнәк» журналының фельетоннар бүлеге редакторы итеп билгеләнә.

1959 елда Мәскәүдә әдәбият институтында укый башлый.

1964 елдан алып 1968 елга кадәр Марат Кәримов «Пионер» журналының баш редакторы, аннан соң ун ел дәвамында «Сәнәк» журналын җитәкли.

Халык шагыйренең беренче әсәрләре республика матбугатында 1948 елда күренә башлый. Беренче мөстәкыйль шигырьләр җыентыгы «Бөреләр» дип атала һәм ул башкорт телендә 1956 елда дөнья күрә.

Марат Кәримов 1958 елдан СССР Язучылар берлегендә.

Марат Кәримов Башкортстан язучылар берлегенең татар телле язучылар берләшмәсенә берничә ел җитәкчелек итә. Шул еллар эчендә, республиканың бихисап татар районнарында булып, әдәби иҗатка сәләтле яшьләрне һәм башлап язучыларны табуда һәм аларны җәмәгатьчелеккә тәкъдим итүдә бәяләп бетергесез зур һәм игелекле эшләр башкара. Аның ярдәмендә әдәбиятка килгән күп кенә татар шагыйрьләре һәм прозаиклары хәзер Язучылар берлеге әгъзалары булып китте һәм үз җыентыкларын чыгарды.

 Бүләкләре, мактаулы исемнәре 
 2003 елда Марат Кәримовка Башкортстанның халык шагыйре мактаулы исеме бирелә.
 «Татар милләтенә күрсәткән олы хезмәтләр өчен» медале (2020)
 Салават Юлаев ордены (БР, 2021)Ләйлә Аралбаева.  Радий Хәбиров «ХХ гасыр язучысы» форумында җөмһүрият язучыларын һәм шагыйрьләрен бүләкләде. ИА «Башинформ», 28.05.2021

 Искәрмәләр 

Чыганак
 Факил Сафин «Мәйдан» журналы, 2004, декабрь.
 Марат Кәримов: "Уңга карасаң да юк, сулга карасаң да юк"  гыйнвар 09, 2015 
 Марат Кәримов: "Әдәбиятка кара көннәр килде"  гыйнвар 22, 2017
 “Өлкәнәйгәч, эчкерсез дусларны тик яшьлеккә кайтып кына табып була...”. Башкортстанның халык шагыйре Марат Кәримовка - 95 яшь

 Сылтамалар 

 Моны да карагыз 

Төркем:Татар шагыйрьләре
Төркем:Башкортстан халык шагыйрьләре
Төркем:Шәхесләр:Башкортстан татарлары
Төркем:Башкортстанның атказанган мәдәният хезмәткәрләре
Төркем:Сатирик язучылар
Төркем:Салават Юлаев ордены кавалерлары
Төркем:«Татар милләтенә күрсәткән олы хезмәтләр өчен» медале лауреатлары